Io,
ta mitema seꞌi ne Ielusalemu milomusou vaikala noxou Iesu,
la mivikala lexe,
“Anu itema ane ta mitema imasaxa lexe ivau ꞌole ane?
Anu ane uvivikalaneꞌi aneꞌi tavuꞌalo ne,
ia aneꞌi ilea vaikala vile noxou uasi.
Ta tatila noxiꞌa ta Iutaia,
male ilavusou lexe Anu Kalisito uasi?
Ia nenge telavusou itema ne mo telavusou tualasou.
Ia lexe Kalisito uxali,
la evile umomomosou ulavusou lexe anu molu neꞌei uasi.”
Iesu uao ulolosiꞌa ta mitema lavulavu no nano no taasou lalotu tatila noxou Lataua.
Muavuti la muꞌava aloxo ꞌo,
“Manina,
ngingi ngelavusilo mo ngelavusou tualasilo.
Ia eni aneꞌe ꞌo no anu masaxa noxilo uasi.
Eni eneꞌe no anu masaxa noxou ane mupalusilo.
Anu ne manina.
Ngingi ngalavusou itema ane ne uasi.
Ia enisi elavusou.
Xo eni melo noxou mo anu mupalusilo eneꞌe.”
No anu vaivaikala noxou ne,
la aneꞌi mitovonu lexe itetelisou,
ia evile utetelisou uasi.
Xo voxo noxou a uxali uao.
Ta mitema tavuꞌalo mimulaxu taneꞌi noxou la imunumunu sou ivikala aloxo ꞌo,
“Lexe Kalisito uxali la male anu uꞌoxonu sosovo seꞌi uaulixu sosovo noxou itema ꞌo?”
Ta Mitema Mipalusiꞌa ta Mitema sou Isaxilaꞌu Tani Tila Noxou Lataua sou Itetelisou Iesu
Ta Palisaio mixolu no taiineꞌi ta mitema la milomusiꞌa mimunumunusou Iesu.
La sou aneꞌi ta tatilasiꞌa ta mitema sou iꞌelaxaꞌa ta sipsip iloꞌa ta Palisaio mipalusiꞌa ta mitema sou isaxilaꞌu tani tila noxou Lataua sou lexe ilai itetelisou.
La Iesu muavuti la muvikalaneꞌi aloxo ꞌo,
“Nenge nengeꞌa taxolu maxuvee uasi.
Xo eni alivu alai noxou anu ane mupalusilo eneꞌe.
Ngingi ngakakamulileli la ngaxalisilo uasi mo umomomo sou ngingi nganeꞌe no tuala e eni alai no anu uasi.”
Ta tatila noxiꞌa ta Iutaia milomu aloxo ne,
la mivikalaneꞌi ngatoꞌo aloxo ꞌo,
“Itema ꞌo umasaxa lexe ulai neꞌei,
la sou nenge tamaisou uasi o.
Loxovaa anu ulai noxiꞌa ta mineminenge seꞌi miꞌume la milai mixolu no tuala tila ne Elenasi sou ulosiꞌa lavulavu?
La sou Anu muvikala lexe,
‘Ngingi ngakakamulileli,
la ngaxalisilo uasi,’
mo ‘Umomomo sou ngingi nganeꞌe no tuala e eni alai no anu uasi.’
Ia laaxu vaikala noxou ne a loxovaa?”
Iesu Anu Mulemo Lexa sou Mauli
No anu voxo kaluxu sou voxo tila noxiꞌa ta Iutaia,
la anu Iesu mutulu mo muꞌava tila aloxo ꞌo,
“ꞌEi ane usoliu lexa,
la uneꞌe noxilo mo uie.
ꞌEi ane umulaxu tanu noxilo,
la lexa sou mauli usiali no nano no tanu loxo Lavuku Tavuna teinu mulemolu.”
Lexa sou mauli ne,
anu Uleenu Tavuna e ꞌei ane umulaxu tanu noxou Iesu,
la anu unoꞌu iliꞌi.
Xo no voxo ane ne,
la Iesu ulivu ulai noxou Momu teitexi no opo loxotolo uao.
La sou Lataua upalusou Uleenu Tavuna uluꞌe uasi.
Ta Mitema Mikalipala Mixali Laoluxaꞌa Tamei
Ta mitema milomusou vaikala noxou Iesu la seꞌi mivikala aloxo ꞌo,
“Manina.
Itema ꞌo Anu itema sou palomatana e Lataua mupalusou muluꞌe no lia ꞌo ꞌa,”
ia seꞌi mivikala aloxo ꞌo,
“Anu Kalisito.”
Xe seꞌi mivikala aloxo ꞌo,
“Kalisito ne,
umomomo sou uxali ne Xalilaia uasi.
Xo Lavuku Tavuna muvikala lexe Kalisito uxali noxiꞌa Deviti ta ꞌiluꞌilusunu mo uxali ne Vetiliemu e Deviti muxolu no anu tei.”
La sou xavutalaiꞌa muxali iouiou noxou Iesu la aneꞌi mikalipala.
Moseꞌi mimasaxa lexe itetelisou Iesu,
ia evile sou utetelisou uasi.
Ta Tatilasiꞌa Imulaxu Taneꞌi Noxou Iesu Uasi
Iliꞌi la ta mitema sou isaxilaꞌu tani tila noxou Lataua milivu mixali noxiꞌa ta tatilasiꞌa ta mitema sou iꞌelaxaꞌa ta sipsip iloꞌa ta Palisaio.
La aneꞌi mitaliꞌisiꞌa aloxo ꞌo,
“Loxovaa la nganoꞌu itema ne uneꞌe ua?”
Aneꞌi ta mitema sou isaxilaꞌu tani tila noxou Lataua mikolineꞌi aloxo,
“Evile uvivikala aloxo itema ꞌo tatei uasi.”
Ta Palisaio milomu aloxo ne,
la mivikalaneꞌi aloxo ꞌo,
“Itema ne mukalavoingengi kalumo ne?
Ngemaisixe nexi ta tatilasinge mo ta Palisaio o temulaxu tanexi noxou?
Uasi manina.
Aneꞌi tavuꞌalo mipita ne ilavusou lapuloto noxou Mosesi uasi.
La sou Lataua uꞌoxo masuaneꞌi ne.”
Io,
vile noxiꞌa ualasou lexe Nikodimo anu itema e muneꞌe noxou Iesu tei muvikalaneꞌi aloxo ꞌo,
“No anu lapuloto noxinge,
la umomomo sou tatulusou itema vile no anu vaivaikala vitanisi uasi.
Talomu noxou laixe mo talavusou mii maꞌia ane anu muꞌoxonu,
la sou tatulusou no anu vaivaikala.”
Aneꞌi miavuti la mivikalanu aloxo ꞌo,
“Male nini sie Xalilaia kalumo?
Namalei laixe no anu Lavuku Tavuna,
la sou nini nalavusou lexe itema sou palomatana vile uxali ne Xalilaia uasi.”
Aloxo ne,
la sou aneꞌi milivulivu no taataasiꞌa.